PETRU-IOAN GÂRDA

PETRU-IOAN GÂRDA

Născut pe 26 martie 1954, în comuna Cătina, judeţul Cluj. A absolvit Facultatea Mecanică, secţia Tehnologia Construcţii de Maşini în 1980 şi Facultatea de Electronică în 1990. Este membru al Cenaclului Satiricon din Cluj-Napoca din ianuarie 2009 şi secretar literar din 2013, membru UER din ianuarie 2010 şi membru al grupului romanianhaiku@yahoogroups.com.

Petru Ioan Gârda are următoarele cărţi publicate: Modus ridendi, epigrame, Editura Napoca Star, 2013 şi Umor… 3G, Editura Anamarol, 2015 – în colaborare cu Ananie Gagniuc și Laurențiu Ghiță. A apărut în peste 20 de volume colective de epigrame, haiku, poezii pentru copii.

A fost premiat la concursuri de umor și de poezie de la Alba-Iulia, Bistrița, București, Chișinău, Domnești, Constanța, Galați, Gura Humorului, Iași, Ipotești, Slatina, Sibiu, Târgu Jiu, Timișoara, Urziceni, Vama, Râmnicu Vâlcea, Vișeu de Sus etc. Premiul I la Festivalul Național de Poezie „Ion Budai Deleanu” Ediția a-III-a, Geoagiu, jud. Hunedoara, 2013. Premiul I la Concursul de Poezie Tricoloră, integrat Zilei Limbii Române – Sinaia, 2013.

IMUNITATE LA CRIZĂ

Dacă trec de criza asta,

Binecuvântez nevasta,

Că prin crize repetate

Mi-a creat imunitate!

EPIGRAMISTUL ȘI BALERINA

Admiram de la distanţă

Formele-i atrăgătoare

Şi cu câtă eleganţă

Pune poantele-n picioare.

SOACRA ŞI MASA… TĂCERII

Convins că am găsit o cale

S-o-nvăţ că şi tăcerea-iartă,

Venii cu ea spre Parc, agale.

Păcat că n-a-ncăput pe Poartă…

GRIPA PORCINĂ ÎN ROMÂNIA

La noi, în România, din păcate,

Constaţi din cercetări, oricum o-ntorci,

Că nu toţi porcii au imunitate,

Dar… mulţi din cei ce au sunt nişte porci.

CERC VICIOS

Ăsta bea pe datorie,

Astăzi ca şi alte dăţi,

Că-l îndeamnă la beţie

Criza de lichidităţi.

ROMÂNIA PĂSTOREASCĂ

Constat (e inutil să critic)

Că astăzi, după integrare,

Avem pe plaiul mioritic

Mai mulţi ciobani decât mioare.

PASIUNE MISTUITOARE

Un dascăl, mare meloman,

Cânta şi psalmi, cânta de toate,

Pe străzi, pe scene, pe maidan,

Pe… popa, la Securitate.

IMPOSIBIL COLIND

Eu, unul, i-aş fi colindat

Cu mare drag pe cei de Sus,

Dar prim-ministrul e plecat,

Iar preşedintele e dus.

DESPĂRȚIRE AMIABILĂ

Sătui de viaţa conjugală,

Acceptă soarta ce-i desparte,

Căci el e mort de plictiseală,

Iar ea s-a plictisit de moarte.

AUTOEPITAF

Așa de-adâncă e tăcerea

Și-un laptop n-am aici, o carte:

Grăbește, Doamne, Învierea,

Că eu m-am plictisit de moarte!

O EVIDENȚĂ

De-o parte și de alta de Carpați,

Acolo unde-averile sunt sfinte,

Primarii, rând pe rând, sunt suspendați,

Dar zeciuiala merge înainte.

UNUI NERECUNOSCĂTOR

Îşi strigă-n public supărarea

Şi nu-l mai înţeleg de fel:

De nu îi plagiam lucrarea,

Nici dracu n-auzea de el!

Contents